b"\n_START_ARTICLE_\nJuan Gris\n_START_SECTION_\nBiografija\n_START_PARAGRAPH_\nChuanas Grisas (piln. Jos\xc3\xa9 Victoriano Carmelo Carlos Gonz\xc3\xa1lez-P\xc3\xa9re) gim\xc4\x97 1887 m. kovo 23 d. Madride. Ch. Grisas buvo tryliktas i\xc5\xa1 keturiolikos pasiturin\xc4\x8dios popieriaus pramoninko \xc5\xa1eimos vaik\xc5\xb3. 1902\xe2\x88\x921904 m. jis mok\xc4\x97si brai\xc5\xbeybos Madrido dail\xc4\x97s ir amat\xc5\xb3 mokykloje, publikavo savo pie\xc5\xa1inius vietos spaudoje. 1904\xe2\x88\x921905 m. Ch. Grisas mok\xc4\x97si tapybos pas akademin\xc4\xaf dailinink\xc4\x85 Jos\xc3\xa9 Maria Carbonero. 1906 m. persik\xc4\x97l\xc4\x97 \xc4\xaf Pary\xc5\xbei\xc5\xb3, kur gyveno iki gyvenimo pabaigos. Jo draugais Pary\xc5\xbeiuje tapo tapytojai \xc5\xbdor\xc5\xbeas Brakas, Pablas Pikasas, Fernanas Le\xc5\xbe\xc4\x97 ir literatai Gijomas Apolineras, Maksas \xc5\xbdakobas, Maurice Raynal. Ch. Grisas pie\xc5\xa1\xc4\x97 humoristines iliustracijas Pary\xc5\xbeiaus \xc5\xbeurnalams. Nuo 1910 m. atsid\xc4\x97jo tapybai ir apie 1912 m. i\xc5\xa1vyst\xc4\x97 nuosav\xc4\x85 kubistin\xc4\x99 tapybos stilistik\xc4\x85._NEWLINE_Pirm\xc4\x85 kart\xc4\x85 Ch. Griso k\xc5\xabriniai eksponuoti 1912 m. Nepriklausom\xc5\xb3j\xc5\xb3 parodoje Pary\xc5\xbeiuje, po to tais pat metais eksponuoti Barselonoje, Berlyne, Ruane. Jis pasira\xc5\xa1\xc4\x97 sutart\xc4\xaf su vokie\xc4\x8di\xc5\xb3 kolekcionuotoju ir meno k\xc5\xabrini\xc5\xb3 dileriu Daniel-Henry Kahnweiler d\xc4\x97l savo darb\xc5\xb3 pardavimo, 1914 m. jo draugu tapo Anri Matisas ir po to \xe2\x88\x92 \xc5\xbdakas Lip\xc5\xa1icas, \xc5\xbdanas Metsen\xc5\xbe\xc4\x97. Po D. H. Kahnweiler pasitraukimo i\xc5\xa1 Pary\xc5\xbeiaus d\xc4\x97l Pirmojo pasaulinio karo, 1916 m. Ch. Grisas pasira\xc5\xa1\xc4\x97 sutart\xc4\xaf su kitu meno k\xc5\xabrini\xc5\xb3 dileriu L\xc3\xa9once Rosenberg. Pirmoji Ch. Griso personalin\xc4\x97 paroda \xc4\xafvyko 1919 m. L. Rosenbergo galerijoje L'Effort Moderne Pary\xc5\xbeiuje. Kitais metais gr\xc4\xaf\xc5\xbe\xc4\x99s D. H. Kahnweiler per\xc4\x97m\xc4\x97 Ch. Griso k\xc5\xabrini\xc5\xb3 supirkim\xc4\x85._NEWLINE_1922 m. Ch. Grisas k\xc5\xabr\xc4\x97 baleto scenos dekoracijas ir kostiumus S. Diagilevo trup\xc4\x97s pasirodymams, tarp 1924 ir 1925 m. paskelb\xc4\x97 savo dail\xc4\x97s teorijas. 1924 m. i\xc5\xa1d\xc4\x97st\xc4\x97 Sorbonoje lekcij\xc4\x85 \xe2\x80\x9eTapybos galimyb\xc4\x97s\xe2\x80\x9c. Kapitalin\xc4\x97s Ch. Griso k\xc5\xabrini\xc5\xb3 parodos \xc4\xafvyko 1923 m. Simono galerijoje Pary\xc5\xbeiuje, Flechtheim galerijoje Berlyne ir 1925 m. \xe2\x88\x92 Flechtheim galerijoje Diuseldorfe. Dailininko sveikata suprast\xc4\x97jo, jis lank\xc4\x97si piet\xc5\xb3 Pranc\xc5\xabzijoje bandydamas j\xc4\x85 pataisyti. Chuanas Grisas mir\xc4\x97 nuo astmos priepuolio 1927 m. gegu\xc5\xbe\xc4\x97s 11 d. Bulon\xc4\x97je, ten ir palaidotas. Did\xc5\xbe\xc4\x85j\xc4\x85 jo k\xc5\xabrybinio palikimo dal\xc4\xaf sudaro \xe2\x80\x9esintetinio kubizmo\xe2\x80\x9c natiurmortai. 2010 m. jo paveikslas \xe2\x80\x9eSmuikas ir gitara\xe2\x80\x9c vie\xc5\xa1o aukciono metu buvo parduotas u\xc5\xbe 28,64 mln. JAV doleri\xc5\xb3."